Diari Oficial de la Generalitat Valenciana


Sumari del DOGV 4005, del 23-05-2001 (2001/4657)

ORDRE de 24 d'abril de 2001, de la Conselleria d'Agricultura, Pesca i Alimentació, per la qual es regulen ajudes per a la millora de l'equipament dels consells agraris municipals.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   4005

Data del DOGV
:   23-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4657


Data del document
:   24-04-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * explotació agrària
    * conseller agrari
    * ajuda a l'agricultura
    * ajuda pública

ORDRE de 24 d'abril de 2001, de la Conselleria d'Agricultura, Pesca i Alimentació, per la qual es regulen ajudes per a la millora de l'equipament dels consells agraris municipals. [2001/X4657]
  
Els municipis, dins de les seues competències, presten serveis de caràcter agrari que completen i reforcen les accions del Govern Valencià en favor del sector. En exercicis anteriors se'ls ha donat suport mitjançant la concessió d'ajudes per a l'equipament en elements informàtics i per a l'adquisició de béns mobles per al consell agrari municipal, òrgan consultiu, d'assessorament i de participació en matèria agrària, cosa que ha contribuït a la consecució dels objectius de millora en la prestació dels serveis agraris i de la vertebració i participació en l'àmbit municipal. Aquesta política té continuïtat en l'exercici actual.
  
Per tot això,
  
ORDENE
  
Article 1
  
Aquesta ordre estableix les normes per a la concessió d'ajudes als ajuntaments per a la millora de l'equipament dels consells agraris municipals. Amb aquesta finalitat, caldrà entendre per millora de l'equipament, l'adquisició de béns mobles i equipament informàtic de caràcter inventariable que servisca als fins de millora dels serveis agraris del municipi.
  
Article 2
  
Les sol·licituds es remetran a la Secretaria General de la Conselleria d'Agricultura, Pesca i Alimentació, i es podran presentar en qualsevol dels registres d'entrada dependents d'aquesta conselleria, sense perjudici del que s'estableix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.
  
El termini de presentació de sol·licituds s'estableix en dos mesos des de l'endemà de la publicació d'aquesta ordre. La Conselleria d'Agricultura, Pesca i Alimentació resoldrà en el termini de tres mesos, comptador des de l'acabament del termini de presentació de sol·licituds, i s'entendran desestimades les subvencions no resoltes de manera expressa.
  
Per a la recepció d'aquestes ajudes caldrà que estiga constituït el consell agrari municipal, de conformitat amb la Llei 5/1995, de 20 de març, de la Generalitat Valenciana, de Consells Agraris Municipals.
  
Article 3
  
La subvenció que rebrà l'ajuntament serà com a màxim del 70 per cent del cost.
  
En el cas d'adquisició d'equipament informàtic, la subvenció no podrà superar les 200.000 pessetes per ajuntament.
  
Si les ajudes sol·licitades superen la dotació pressupostària, serà criteri per a la distribució de les ajudes per a aquest exercici de l'any 2001:
  
1. Adquisició d'equipament informàtic
  
2. Adquisició de béns mobles de caràcter inventariable, sempre que supose la millora de l'equipament en els immobles de les extintes cambres agràries locals i es destine a fins i serveis d'interés general agrari amb participació de les organitzacions agràries del municipi.
  
En qualsevol cas, serà criteri el nombre d'explotacions agràries del municipi resultant de l'inventari d'explotacions actualitzat o la relació inicial que s'ha d'actualitzar en l'any 2001.
  
Article 4
  
Les subvencions es concediran a càrrec del Programa 711.10, de Direcció i Serveis Generals, del pressupost de despeses de la Generalitat Valenciana, codi de línia T1775000, amb un crèdit de 5.958.012 pessetes (35.808,38 euros) per a les subvencions establides per a l'adquisició de béns mobles i equipament informàtic, quantitats consignades per a l'exercici de l'any 2001.
  
Article 5
  
La Conselleria d'Agricultura, Pesca i Alimentació es reserva el dret d'efectuar les comprovacions i inspeccions que es consideren necessàries respecte de la correcta aplicació de les ajudes concedides a les seues finalitats.
  
Es presentaran, amb data límit el 15 de novembre de l'exercici econòmic actual, els comprovants dels pagaments realitzats, i s'entendrà com a tals les factures de despeses expedides a l'ajuntament i els corresponents justificants de pagament, així com el certificat del consell agrari municipal sobre l'ús per als serveis agraris que s'estableixen en aquesta ordre.
  
DISPOSICIONS FINALS
  
Primera
  
S'autoritza la Secretaria General de la Conselleria d'Agricultura, Pesca i Alimentació perquè dicte les resolucions que considere necessàries per al desenvolupament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 24 d'abril de 2001
  
La consellera d'Agricultura, Pesca i Alimentació,
  
Mª. ÀNGELS RAMON-LLIN I MARTÍNEZ